
ACORD 316/2006, DE 7 DE NOVEMBRE, DEL PLE DEL CONSELL DE L’AUDIOVISUAL DE CATALUNYA

Expedient sancionador núm. 234/2006-S Rac 105 (Ràdio Associació de Catalunya S. Coop. Ltda)
1. Antecedents

1. L’Àrea de continguts d’aquest Consell ha realitzat un informe en què es fa constar que l’emissora de ràdio titularitat de Ràdio Associació de Catalunya S. Coop. Ltda (RAC 105) va emetre, el dia 4 d’octubre de 2006 per la freqüència 91,4 MHz (Castell-Platja d’Aro) durant la franja compresa entre les 18,00-21,00 hores i el dia 8 d’octubre de 2006 per la freqüència 105,00 MHz (Barcelona) durant la franja compresa entre les 10,00-13,00 hores, l’espot Mossos d’Esquadra, més Mossos, més a prop. Govern de Catalunya de la campanya institucional Convocatòria de noves places de Mossos d’Esquadra.  
2. El Consell de l’Audiovisual de Catalunya, va denegar, mitjançant l’Acord 292/2006, de 4 d’octubre, l’emissió d’aquesta campanya institucional.

2. Fonaments

1. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

2. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directe o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

3. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la Llei 22/2005, de 29 de desembre, de la comunicació audiovisual a Catalunya, atribueix al Consell de l’Audiovisual de Catalunya l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 de la Llei de referència, considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual.

Per tant, de la normativa vigent referenciada, de l’informes de l’Àrea de continguts, sobre l’espot emès per les freqüències 91,4 MHz i 105,0 MHz el dia 4 d’octubre de 2006, i del contingut de l’Acord 292/2006, de 4 d’octubre, resulta que l’espot de la campanya institucional Convocatòria de noves places de Mosso d’Esquadra, es va emetre sense comptar amb l’autorització prèvia del Consell de l’Audiovisual de Catalunya establerta a l’apartat 3 de l’article 109 de la Llei 22/2005, de 29 de desembre, de la comunicació audiovisual de Catalunya, fet que constitueix una infracció greu tipificada a la lletra e de l’article 133 de l’esmentada llei.

4. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i que el punt 2 de l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades.

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

Per tot l’exposat, el Ple del Consell de l’Audiovisual de Catalunya ha adoptat els següents 

ACORDS

1. Obrir, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiencia a Ràdio Associació de Catalunya S. Coop. Ltda (RAC 105, freqüències 91,4 MHz i 105 MHz), com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formuli les  manifestacions que consideri oportunes.

Segon.- NOTIFICAR aquest acord a l’interessat.
Barcelona, 7 de novembre de 2006.

Josep M. Carbonell i Abelló



Rafael Jorba i Castellví
President





Conseller secretari

